*Kojim ste se sportovima bavili?*

Igrao sam nogomet i košarku od malih nogu, zatim stolni tenis, a atletikom sam se počeo baviti 2009. godine.

*Koji Vam je najdraži sport?*

Najdraži sport mi je nogomet koji sam igrao cijelo djetinjstvo do nesreće. I to mali nogomet.

*Zašto ste odabrali bacanje diska?*

Zbog toga što bacanje koplja i kugle ne spadaju u paraolimpijske discipline za razliku od bacanja diska.

*Opišite nam atletsku disciplinu bacanja diska. Koliko je težak disk. Koliko ste ga najdalje bacili?*

Disk je težak 1 kilogram, a najdalje sam ga bacio 20 metara na treningu. Kao i svaki sport i bacanje diska zahtijeva svakodnevno treniranje po nekoliko sati. Sada treniram u Velikoj Gorici na nogometnom stadionu.

*Najbrojite nam osvojene medalje. Koja Vam je najdraža?*

Osvojio sam brončanu medalju na 8. Svjetskom atletskom prvenstvu za osobe s invaliditetom u Londonu 2017. godine, zlatnu medalju 2015. godine u Sočiju na Svjetskim igrama, a potom iste godine i svjetsku broncu u Dohi. S Europskog atletskog prvenstva za osobe s invaliditetom u Grossetu vratio sam se sa srebrnom, a s Paraolimpijskih igara u Rio de Janeiru s brončanom medaljom. Na Otvorenom atletskom prvenstvu Njemačke 2015. osvojio sam zlatnu medalju bacivši disk. Tu je i zlato iz Portugala, a nadam se da ću najveći uspjeh postići ove godine na paraolimpijadi u Pekingu.

*Poznajete li Sandru Perković i kakva je ona osoba?*

Ona je za mene najbolja atletičarka i čudo od žene, a krasi ju i pristupačnost.

*Kako ste završili u kolicima? Što Vas je motiviralo da ne odustanete od života?*

Nastradao sam u prometnoj nesreći, u svojoj 20. godini. Slomio sam vratni kralježak i sada sam djelomično paraliziran. Čitav život mi se preokrenuo preko noći, a ono što me motiviralo je moja urođena buntovnost – želio sam dokazati i sebi i liječnicima da ću se „dignuti“ i nastaviti dalje.

*Koja Vam je omiljena boja?*

Plava

*Koji Vam je predmet bio omiljeni?*

Naravno, tjelesni. Jedva sam čekao da počne jer sam oduvijek volio sport.

*Sjećate li se tko vam je bio razrednik?*

Vaša ravnateljica. Sjećam se čestih Sata razrednika na otvorenom kad god je to vrijeme dopuštalo.

*Vaš cilj?*

Cilj mi je baciti disk preko 24 m da oborim svjetski rekord, a želim se okušati i u timskim sportovima - ragbiju u kolicima i rukometu u kolicima.

*Životni moto?*

Ništa nije nedostižno, ništa nije nemoguće – samo trebamo biti uporni i marljivi i sve će se ostvariti!